Η **Μπο Ντέρεκ** (αγγλικά: Bo Derek, πραγματικό όνομα: **Μαίρη Καθλίν Κόλινς**, 20 Νοεμβρίου 1956 - ) είναι Αμερικανίδα ηθοποιός και μοντέλο. Είναι περισσότερο γνωστή για τον πρωταγωνιστικό ρόλο της στη ρομαντική κομεντί *10* (1979). Άλλα έργα της είναι τα *Να γδυθώ ή θα με γδύσεις;* (1980) του Ρίτσαρντ Λανγκ *Γυμνό κορμί στον καυτό ήλιο*, *Ο Ταρζάν και η Αμαζόνα* (και τα δύο του 1981), *Μπολερό* (1984) και *Ghosts Can't Do It* (1989). Oι τέσσερις τελευταίες ταινίες είναι σε σκηνοθεσία του πρώτου της συζύγου, Τζον Ντέρεκ. Το 1998, η Ντέρεκ χήρεψε και , το 2020, παντρεύτηκε τον ηθοποιό Τζον Κορμπέτ.

Τα πρώτα χρόνια
---------------

Η Μαίρη Καθλίν Κόλινς γεννήθηκε στο Λονγκ Μπιτς της Καλιφόρνιας. Ο πατέρας της, Πολ Κόλινς, ήταν στέλεχος της Hobie Cat και η μητέρα της, Νόρμα (το γένος Γουάιτ), ήταν μακιγιέζ και κομμώτρια της Αν Μάργκρετ. Οι γονείς της Κόλινς χώρισαν και η μητέρα της παντρεύτηκε τον καλλιτέχνη Μπόμπι Μπας. Η Κόλινς μεγάλωσε με τρία αδέρφια: δύο αδερφές και έναν αδερφό.

Η Κόλινς φοίτησε στο λυκειο Narbonne και το George S. Patton Continuation School, στο Χάρμπορ Σίτι της Καλιφόρνιας. Σε μια συνέντευξη που έδωσε το 1985 στην εκπομπή *Late Night with David Letterman* είπε:

> Δεν είχα σκοπό να τα παρατήσω. Θα σου πω τι έγινε... Σταμάτησα το σχολείο για κάνα μήνα, πήγαινα στην παραλία, και παρασύρθηκα... Έτσι, μετά ξαναπήγα σχολείο και μου άρεσε πολύ, αλλά μετά πήγα στην Ελλάδα να γυρίσω μια ταινία με τον Τζον...
> 
>

Καριέρα
-------

### Ηθοποιία

Ενώ ήταν στο λυκειο σε ηλικία 16 ετών το 1973, η Κόλινς πέρασε από ακρόαση για τον πρωταγωνιστικό ρόλο για την ταινία του Τζον Ντέρεκ *Once Upon a Love*, ένα χαμηλού προϋπολογισμού ρομαντικό δράμα που διαδραματίζεται στην Ελλάδα. Αν και ο Ντέρεκ προόριζε την Κόλινς για τον ρόλο, ένιωθε ότι τα φυσικά ξανθά μαλλιά της δεν ταίριαζαν στον χαρακτήρα. Ωστόσο, πρόσφερε στην Κόλινς τον ρόλο υπό τον όρο να βάψει τα μαλλιά της σκούρα. Η Κόλινς συμφώνησε και πήρε τον ρόλο. Στη διάρκεια της παραγωγής στο Μόναχο, η παραγωγή ξέμεινε από χρήματα και κατασχέθηκε από ένα γερμανικό κινηματογραφικό εργαστήριο. Μετά από χρόνια, πουλήθηκε στον παραγωγό Κέβιν Κάσελμαν. Οι προσπάθειες του Κάσελμαν να διανείμει την ταινία παγκοσμίως ώθησαν τον Ντέρεκ και την Κόλινς να αιτηθούν περιοριστικά μέτρα για την κυκλοφορία της. Τελικά απέσυραν οποιαδήποτε νομική ενέργεια, αποφασίζοντας ότι δεν άξιζε τον χρόνο και τον κόπο τους. Η ταινία κυκλοφόρησε τελικά το 1981 με τον νέο τίτλο *Γυμνό κορμί στον καυτό ήλιο*, λαμβάνοντας κακές κριτικές.

Στο μεταξύ, η Κόλινς έχει ξεκινήσει σεξουαλική σχέση με τον Τζον Ντέρεκ, ο οποίος ήταν 30 χρόνια μεγαλύτερός της και παντρεμένος ακόμη με την ηθοποιό Λίντα Έβανς. Μετά το διαζύγιό του από την Έβανς, ο Ντέρεκ μετακόμισε στη Γερμανία με την Κόλινς, όπου δεν θα αντιμετώπιζε ποινική δίωξη για βιασμό, καθώς σύμφωνα με τους νόμους της Καλιφόρνιας, η Κόλινς ήταν κάτω από τη νόμιμη ηλικία συναίνεσης.

Το 1976, σε ηλικία 19 ετών, η Κόλινς παντρεύτηκε τον Τζον Ντέρεκ. Έκτοτε, είναι γνωστή επαγγελματικά ως Μπο Ντέρεκ: ένα κράμα του πρώην καλλιτεχνικού της ονόματος Μπο Σέιν και του ονόματος του Ντέρεκ.

Το 1977, ο σκηνοθέτης Μάικλ Άντερσον επέλεξε την Ντέρεκ για έναν μικρό ρόλο στην ταινία τρόμου *Όρκα: Η φάλαινα δολοφόνος*, στην οποία η φάλαινα έχει δαγκώσει στο πόδι τον χαρακτήρα της Ντέρεκ.

Το 1979, η Ντέρεκ επιλέχθηκε έναντι των Μέλανι Γκρίφιθ, Χέδερ Τόμας, Τάνια Ρόμπερτς και αρκετών άλλων για τον ρόλο της Τζένι Χάνλεϊ στη ρομαντική κομεντί *10* σε σκηνοθεσία του Μπλέικ Έντουαρντς. Στην ταινία πρωταγωνίστησε με τον Ντάντλεϊ Μουρ που έπαιζε τον ρόλο ενός μεσήλικα που βρίσκει στον χαρακτήρα της Ντέρεκ την ιδανική γυναίκα, δηλαδή το τέλειο 10. Η εμφάνιση της Ντέρεκ σε μια ονειρική σεκάνς, ενώ τρέχει προς τον Μουρ φορώντας ένα στενό, ολόσωμο μαγιό, εκτόξευσε τη φήμη της ως κυρίαρχο σύμβολο του σεξ. Η σκηνή αυτή έχει γνωρίσει αρκετές παρωδίες έκτοτε. Το *10* ήταν μεγάλη καλλιτεχνική και οικονομική επιτυχία. Για την ερμηνεία της στην ταινία, η Ντέρεκ έλαβε υποψηφιότητα για Χρυσή Σφαίρα ως Νέο Αστέρι της Χρονιάς, αλλά τελικά έχασε από την Μπέτι Μίντλερ για την ερμηνεία της στην ταινία *Το τριαντάφυλλο*.

Μετά το *10,* η Ντέρεκ πήρε έναν ρόλο στην ταινία *Να γδυθώ ή θα με γδύσεις;* (1980) του Ρίτσαρντ Λανγκ, μια δραματική κομεντί στην οποία συμμετείχαν επίσης οι Σίρλεϊ Μακλέιν και Άντονι Χόπκινς. Η Ντέρεκ έπαιζε τον ρόλο μιας φοιτήτριας που τα έχει με τον μεγαλύτερο, παντρεμένο καθηγητή της. Το *Να γδυθώ ή θα με γδύσεις;* σημείωσε μέτρια εισπρακτική επιτυχία, με τους κριτικούς να το αξιολογούν δυσμενώς την ερμηνεία της Ντέρεκ ("Η μόνη ελκυστική ερμηνεία ήταν της δεσποινίδος Μακλέιν").

Το 1981, η Ντέρεκ πρωταγωνίστησε στο "ακατάλληλο" *Ο Ταρζάν και η Αμαζόνα* της MGM, τον πρώτο της πρωταγωνιστικό ρόλο σε χολιγουντιανή παραγωγή. Η ταινία, σε σκηνοθεσία Τζον Ντέρεκ, ασχολούνταν ελάχιστα με τον Ταρζάν και εστίαζε στον χαρακτήρα της Ντέρεκ, που έπαιζε την Τζέιν Πάρκερ, και συγκεκριμένα στα σωματικά της χαρακτηριστικά. Η Ντέρεκ εμφανίζεται γυμνή σε δύο σκηνές, στη μία εκ των οποίων την πλένουν και της ζωγραφίζουν το σώμα. Πριν από την κυκλοφορία της ταινίας *Ο Ταρζάν και η Αμαζόνα*, η MGM και ο διανομέας της ταινίας, United Artists, δέχθηκε αγωγή για ασφαλιστικά μέτρα από την εταιρεία Έντγκαρ Ράις Μπάροουζ, η οποία ισχυρίστηκε ότι η ταινία υπερέβαινε το πεδίο εφαρμογής μιας άδειας χρήσης του 1931 ("Συμφωνία 1931" ) που επέτρεψε στην MGM να χρησιμοποιήσει τον Ταρζάν και άλλους χαρακτήρες του Μπάροουζ στην ταινία του 1932 *Ταρζάν, ο άρχων της ζούγκλας*. Η συμφωνία όριζε ότι η MGM θα μπορούσε να κάνει ριμέικ της ταινίας, μόνο εάν διατηρούνταν η ιστορία της ταινίας του 1932. Επιπλέον, η εταιρεία Μπάροουζ ισχυρίστηκε ότι η άδεια της MGM βάσει σύμβασης έληγε το 1977, συνιστώντας έτσι παραβίαση των πνευματικών τους δικαιωμάτων. Μετά την εξέταση των αποδεικτικών στοιχείων, το Ομοσπονδιακό Περιφερειακό Δικαστήριο της Νέας Υόρκης έκρινε ότι (1) ενώ χρειάζονταν μικρές τροποποιήσεις για να μειωθούν οι τολμηρές σκηνές της ταινίας *Ο Ταρζάν και η Αμαζόνα* (1981), το γυμνό της Ντέρεκ δεν είχε σημαντική επίδραση στην αφήγηση, και (2) στη βασική τους δράση, τόσο η ταινία του 1981 όσο και η προηγούμενη του 1932 «βασίζονται ουσιαστικά στην ίδια ιστορία». Έτσι, η άδεια της MGM δεν είχε ανακληθεί λόγω μη εκπλήρωσης των νομικών προϋποθέσεων που απαιτούνται για τη λύση της σύμβασης. Ως εκ τούτου, το δικαστήριο αποφάνθηκε κατά της εταιρείας Μπάροουζ και απέρριψε το αίτημά της για ασφαλιστικά μέτρα. Αν και *Ο Ταρζάν και η Αμαζόνα* έλαβε κακές κριτικές, η ταινία γνώρισε εισπρακτική επιτυχία, αποφέροντας περισσότερα από 35 εκατομμύρια δολάρια σε εισιτήρια και έγινε η 15η ταινία με τις υψηλότερες εισπράξεις του 1981. Για την ερμηνεία της ως Τζέιν Πάρκερ, η Ντέρεκ μοιράστηκε το Χρυσό Βατόμουρο Χειρότερης Γυναικείας Ερμηνείας με τη Φέι Ντάναγουεϊ (για τον πρωταγωνιστικό της ρόλο ως Τζόαν Κρόφορντ στην ταινία *Αποκαλύψεις για μια γυναίκα*).

Η Ντέρεκ εμφανίστηκε στη συνέχεια στο ερωτικό δράμα *Μπολερό* (1984). Σε σκηνοθεσία και πάλι του Τζον Ντέρεκ , το *Μπολερό* εξερευνά τη σεξουαλική αφύπνιση της πρωταγωνίστριας και το ταξίδι της σε όλο τον κόσμο για να βρει τον ιδανικό πρώτο εραστή που θα της πάρει την παρθενιά. Η σεξουαλική της φύση και η έντονη χρήση του γυμνού οδήγησαν στον χαρακτηρισμό της ταινίας ως "ακατάλληλης", χαρακτηρισμός που παραδοσιακά προορίζεται για πορνογραφικές ή εξαιρετικά βίαιες ταινίες τρόμου. Οι κριτικές για *το Μπολερό*, όπως και για την ερμηνεία της Ντέρεκ , ήταν κακές και η ταινία δεν κατόρθωσε να καλύψει το κόστος παραγωγής της. Για την ερμηνεία της στο *Μπολερό*, η Ντέρεκ κέρδισε και δεύτερο Χρυσά Βατόμουρα χειρότερης ηθοποιού. Η ταινία πήρε πέντε επιπλέον Χρυσά Βατόμουρα: Χειρότερης Ταινίας, Χειρότερης Σκηνοθεσίας (Τζον Ντέρεκ), Χειρότερου Σεναρίου (Τζον Ντέρεκ), Χειρότερο Νέου Αστεριού (Ολίβια Ντάμπο) και Χειρότερης Μουσικής (Πίτερ και Έλμερ Μπέρνσταϊν).

Το 1987, η Ντέρεκ συνεργάστηκε με τον Στίβεν Πολ της εταιρείας Paul Entertainment για να πουλήσει την ακυκλοφόρητη ταινία μεγάλου μήκους *A Knight of Love*, στην οποία επρόκειτο να πρωταγωνιστήσει, αλλά το έργο δεν υλοποιήθηκε ποτέ.

Μετά από μια παύση πέντε ετών, η Ντέρεκ επέστρεψε στον κινηματογράφο με την κωμωδία-δράμα φαντασίας *Ghosts Can't Do It* (1989). Αυτή η τελευταία συνεργασία της Ντέρεκ με τον σύζυγό της ως σκηνοθέτη ήταν αποτυχία τόσο καλλιτεχνικά («κινηματογραφικό βδέλυγμα») όσο και εισπρακτικά. Χαρίζοντας στην Ντέρεκ το τρίτο της Χρυσό Βατόμουρο Χειρότερης Γυναικείας Ερμηνείας, η ταινία κέρδισε άλλα τρία Χρυσά Βατόμουρα: Χειρότερης Ταινίας, Χειρότερης Σκηνοθεσίας (Τζον Ντέρεκ) και Χειρότερου Β' Ανδρικού Ρόλου (Ντόναλντ Τραμπ).

 Η Ντέρεκ το 1998
Μετά το *Ghosts Can't Do It*, η Ντέρεκ εμφανίστηκε στις τηλεοπτικές ταινίες *Καυτή σοκολάτα* (1992) και *Shattered Image* (1994) και στη βιντεοταινία *Ερωτική πλεκτάνη* (1994). Για την ερμηνεία της στην κωμωδία *Tommy Boy* του 1995, η Ντέρεκ ήταν υποψήφια για ένα ακόμη Χρυσό Βατόμουρο Χειρότερης Γυναικείας Ερμηνείας, αλλά τελικά έχασε από τη Μαντόνα για την ερμηνεία της στην ταινία *4 δωμάτια*.

Το 1998, η Ντέρεκ έπαιξε ως γκεστ σταρ σε τέσσερα επεισόδια της τηλεοπτικής σειράς *Wind on Water*. Το 1999, εμφανίστηκε στο *The Drew Carey Show*.

Στα 20α βραβεία Χρυσό Βατόμουρο το 2000, η Ντέρεκ ήταν υποψήφια για βραβείο χειρότερης ηθοποιού του αιώνα μαζί με τη Μαντόνα (την τελική νικήτρια), την Μπρουκ Σιλντς, την Ελίζαμπεθ Μπέρκλεϊ και Πία Ζαντόρα.

Η Ντέρεκ εμφανίστηκε σε πολλές ακόμη ταινίες μεγάλου μήκους στις αρχές της δεκαετίας του 2000, όπως *το Frozen with Fear* (2000), *Ο βασιλιάς της μεταμφίεσης* (2002), για το οποίο έλαβε τη δεύτερη υποψηφιότητά της για Χρυσό Βατόμουρο Χειρότερης Γυναικείας Ερμηνείας και *Η απαγωγή του γιου* (2003). Έπαιξε επίσης γκεστ ρόλους σε διάφορες τηλεοπτικές εκπομπές όπως *Family Law*, *Still Standing*, και *Στον έβδομο ουρανό*.

Το 2006, η Ντέρεκ πρωταγωνίστησε σε 40 επεισόδια της τηλεοπτικής σειράς *Fashion House*. Το 2012, εμφανίστηκε στο *Csi: Μαϊάμι*.

Η Ντέρεκ είχε βασικό ρόλο στην τηλεταινία τρόμου του 2015 *Καρχαριοστρόβιλος 3.*

Πολιτική
--------

Η Ντέρεκ, η οποία περιγράφει τον εαυτό της ως ανεξάρτητη, υποστήριξε τις προεδρικές εκστρατείες του Τζορτζ Μπους και του γιου του, Τζορτζ Μπους νεότερου. Παρακολούθησε το Εθνικό Συνέδριο των Ρεπουμπλικανών το 2000 και το 2004.

Το 2006, η Ντέρεκ τοποθετήθηκε στο Διοικητικό Συμβούλιο του Κέντρου Παραστατικών Τεχνών Τζον Φ. Κένεντι από τον πρόεδρο Τζορτζ Μπους. Όταν ο επικεφαλής του Επιτελείου του Λευκού Οίκου Τζος Μπόλτεν ρωτήθηκε για τη σχέση του με την Ντέρεκ στο *Fox News Sunday* στις 30 Απριλίου 2006, είπε ότι ήταν φίλη και «καλή υποστηρίκτρια του προέδρου».

Η Ντέρεκ ψήφισε τον Μπαράκ Ομπάμα στις εκλογές του 2008.

Το 2012, η Ντέρεκ υποστήριξε την υποψηφιότητα του Μιτ Ρόμνεϊ για την προεδρία των ΗΠΑ.

Σε μια συνέντευξη του 2020 στο περιοδικό *Variety*, όταν ρωτήθηκε ποιον θα υποστήριζε στις τότε επερχόμενες προεδρικές εκλογές, η Ντέρεκ απάντησε: "Δεν λέω πια ποιον ψηφίζω. [...] Αλλά είμαι ανεξάρτητη. Δεν θέλω να με πιέζουν και να με χαρακτηρίζουν το ένα και το άλλο». Μιλώντας για την cameo εμφάνιση του Ντόναλντ Τραμπ στην ταινία του 1989 *Ghosts Can't Do It*, η Ντέρεκ είπε ότι ο ρόλος είχε γραφτεί ειδικά για αυτόν και ότι «ήταν υπέροχος».

Άλλες ασχολίες
--------------

Το 1980, η Ντέρεκ εμφανίστηκε δύο φορές στο περιοδικό *Playboy,* όπου εμφανίστηκε ξανά το 1981, το 1984 και το 1994.

Το 2016, η Ντέρεκ επρόκειτο να συμμετάσχει σε μια εκποπή παρωδίας για τον Ρομπ Λόου στο Comedy Central, αλλά δεν μπόρεσε να παρευρεθεί λόγω ανειλημμένων υποχρεώσεων.

Προσωπική ζωή
-------------

### Ιδιοκτήτρια αλόγων και ακτιβίστρια

Λάτρης των αλόγων και της ιππασίας από την παιδική της ηλικία, η Ντέρεκ έχει άλογα Ανδαλουσίας και είναι εκπρόσωπος της εκστρατείας του Animal Welfare Institute για τον τερματισμό της σφαγής αλόγων μέσω νομοθεσίας. Στις 5 Φεβρουαρίου 2002, εξέδωσε την αυτοβιογραφία της με τίτλο *Riding Lessons: Everything That Matters in Life I Learned from Horses* (ISBN 0-06-039437-4).

### Υποστηρίκτρια τραυματιών βετεράνων

Από το 2001, η Ντέρεκ είναι Επίτιμη Εθνική Πρόεδρος για Ειδικές Εκδηλώσεις Αποκατάστασης του Υπουργείου Υποθέσεων Βετεράνων των ΗΠΑ.

Η Ντέρεκ εμφανίζεται τακτικά σε περιοδείες της United Service Organisation, για τις οποίες η Ένωση Ειδικών Δυνάμεων την έχει ονομάζσει επίτιμο μέλος των Πρασινοσκούφηδων.

Ο πατέρας της Ντέρεκ, Πολ Κόλινς, ήταν διαβιβαστής κατά τη διάρκεια του πολέμου της Κορέας. Ο πατριός της, Μπόμπι Μπας, και ο αείμνηστος σύζυγός της, Τζον Ντέρεκ, ήταν επίσης βετεράνοι του στρατού.

### WildAid

Η Ντέρεκ δραστηριοποιείται τα τελευταία χρόνια στην περιβαλλοντική οργάνωση WildAid, η οποία παρέχει κονδύλια για την προστασία των καρχαριών και την αποτροπή της αγοράς προϊόντων από είδη άγριας ζωής. Στις 13 Αυγούστου 2020, ήταν καλεσμένη στην Εβδομάδα Καρχαρία του Discovery Channel.

### Σχέσεις

 Η Μπο Ντέρεκ με τον σύζυγό της Τζον Ντέρεκ και τον Τσάντραν Ράτναμ
Από τότε που άρχισε η σχέση της 16χρονης Μπο με τον Τζον Ντέρεκ, το ζευγάρι μετακόμισε στη Γερμανία, όπου ο Τζον δεν θα διωκόταν για βιασμό (όπως ίσχυε σύμφωνα με τους νόμους της Καλιφόρνιας). Επέστρεψαν στις Ηνωμένες Πολιτείες αμέσως μετά τα 18α γενέθλια της Μπο και παντρεύτηκαν το 1976. Παρέμειναν παντρεμένοι μέχρι το θάνατο του Τζον από καρδιακή ανεπάρκεια το 1998.

Από το 2002, η Ντέρεκ έχει σχέση με τον ηθοποιό Τζον Κορμπέτ, με τον οποίο ζουν σε ένα ράντσο στη Σάντα Μπάρμπαρα της Καλιφόρνιας. Παντρεύτηκαν τον Δεκέμβριο του 2020.

Φιλμογραφία
-----------

|  |  |  |  |
| --- | --- | --- | --- |
| **Έτος** | **Πρωτότυπος τίτλος** | **Τίτλος στα ελληνικά** | **Ρόλος** |
| 1977 | *Orca* | *Όρκα: Η φάλαινα δολοφόνος* | Άννυ |
| 1979 | *10* |  | Τζένι Χάνλεϊ |
| 1980 | *A Change of Seasons* | *Να γδυθώ ή θα με γδύσεις* | Λίντσεϊ Ράτλετζ |
| 1981 | *Fantasies* | *Γυμνό κορμί στον καυτό ήλιο* | Αναστασία |
| *Tarzan, the Ape Man* | *Ο Ταρζάν και η Αμαζόνα* | Τζέιν Πάρκερ |
| 1984 | *Bolero* | *Μπολερό* | Έιρε Μαγκιλίβερι (Μακ) |
| 1989 | *Ghosts Can't Do It* |  | Κέιτι Οντέρ Σκοτ |
| 1992 | *Sognando la California* |  | Μπο Ντέρεκ |
| 1993 | *Woman of Desire* | *Ερωτική πλεκτάνη* | Κριστίνα Φορντ |
| 1995 | *Tommy Boy* |  | Μπέβερλι Μπάρις-Μπερνς Κάλαχαν |
| 2001 | *Sunstorm* |  | Βικτώρια Γουόρεν |
| *Frozen with Fear* |  | Κάθριν Σάλιβαν |
| *Horror 101* | *Τρόμος 101%* | Άλισον Τζέιμς |
| 2002 | *The Master of Disguise* | *Ο βασιλιάς της μεταμφίεσης* | Μπο Ντέρεκ |
| 2003 | *Malibu's Most Wanted* | *Η απαγωγή του γιου* | Μπες Γκλάκμαν |
| *Boom* |  | Μπο Ντέρεκ |
| 2017 | *5 Weddings* |  | Μάντι Σινγκ Ντάλιβαλ |

Παραπομπές
----------

1. ↑  (Αγγλικά) *Internet Movie Database*. nm0000137. Ανακτήθηκε στις 13  Οκτωβρίου 2015.
2. ↑  *GeneaStar*. collinsm0.
3. ↑  Ανακτήθηκε στις 4  Μαρτίου 2021.
4. ↑  edition.cnn.com/2021/08/04/entertainment/bo-derek-john-corbett-secret-wedding-scli-intl/index.html.
5. ↑  razzies.com/asp/content/XcNewsPlus.asp?cmd=view&articleid=21. Ανακτήθηκε στις 16  Νοεμβρίου 2019.
6. 1 2  razzies.com/asp/content/XcNewsPlus.asp?cmd=view&articleid=24. Ανακτήθηκε στις 16  Νοεμβρίου 2019.
7. 1 2  razzies.com/asp/content/XcNewsPlus.asp?cmd=view&articleid=30. Ανακτήθηκε στις 4  Δεκεμβρίου 2019.
8. ↑  «Bo Derek». *AllMovie*. Ανακτήθηκε στις 1 Φεβρουαρίου 2018.
9. ↑  «Bo Derek». *Biography*. 9 May 2003. A&E Network.
10. ↑  Bo Derek Doesn't Care For Hollywood | Letterman στο YouTube
11. 1 2  «CNN Transcript − LARRY KING LIVE: Bo Derek Talks About Hollywood and Life After John». *CNN*. 2000-03-10.. Ανακτήθηκε στις 20 November 2021.
12. ↑  «Fantasies Uncovered». *Los Angeles Times*. 31 August 1986.. Ανακτήθηκε στις 27 April 2023.
13. 1 2  «AFI | Catalog − Fantasies». *AFI Catalog*. Ανακτήθηκε στις 6 Αυγούστου 2023.
14. ↑  «Young Bo Derek In 'Fantasies'». *The New York Times*. 7 Νοεμβρίου 1981. Ανακτήθηκε στις 13 Ιουνίου 2017.
15. ↑  «Heating Up With John and Bo Derek». *The Washington Post*. 29 January 1980.. Ανακτήθηκε στις 6 September 2023.
16. ↑  «Director John Derek Dies». *The Washington Post*. 24 May 1998.. Ανακτήθηκε στις 19 September 2021.
17. ↑  «Orca - The Killer Whale». Fandango. Ανακτήθηκε στις 13 Ιουνίου 2017.
18. ↑  «Top 1979 Movies at the Domestic Box Office». Nash Information Services LLC. Ανακτήθηκε στις 13 Ιουνίου 2017.
19. ↑  «Winners & Nominees 1980». *The Golden Globe*. Hollywood Foreign Press Association. Αρχειοθετήθηκε από το πρωτότυπο στις 19 Ιανουαρίου 2018. Ανακτήθηκε στις 29 Απριλίου 2023.
20. ↑  «'Change of Seasons,' Bo Derek vs. Miss MacLaine». *The New York Times*. 19 Δεκεμβρίου 1980. Ανακτήθηκε στις 13 Ιουνίου 2017.
21. 1 2 3 4 5  «Burroughs v. Metro-Goldwyn-Mayer, Inc». *Casetext.com*. Ανακτήθηκε στις 11 Μαΐου 2023.
22. ↑  «AFI | Catalog − Tarzan, The Ape Man». *AFI Catalog*. Ανακτήθηκε στις 6 Αυγούστου 2023.
23. ↑  «1981 Yearly Box Office Results – Box Office Mojo». *Box Office Mojo*. Ανακτήθηκε στις 19 Ιουλίου 2016.
24. ↑  «Film: Bo Derek in 'Bolero'». *The New York Times*. 1 Σεπτεμβρίου 1984. Ανακτήθηκε στις 13 Ιουνίου 2017.
25. ↑  «Bo Derek To Flog Film With Paul Entertainment; Voight Now Shareholder». *Variety*: σελ. 106. 1987-02-25.
26. ↑  «Ghosts Can't Do It». Allmovie. Ανακτήθηκε στις 13 Ιουνίου 2017.
27. ↑  «Your Movie Sucks». ultimatemovierankings.com. 7 Ιανουαρίου 2017. Ανακτήθηκε στις 13 Ιουνίου 2017.
28. 1 2 3  «Bo Derek Dispels the Belief She's Republican: 'I'm Independent. I Voted for Obama'». *The Hollywood Reporter*. 16 Ιανουαρίου 2012. Ανακτήθηκε στις 16 Μαΐου 2020.
29. ↑  «Bo Geste: Ms. Derek and Her Handler Do Their Best for George W. Bush». The Wall Street Journal. 4 Aug 2000.. Ανακτήθηκε στις 9 July 2023.
30. ↑  «Brooks & Dunn are GOP headliners». NBC News. Ανακτήθηκε στις 9 Ιουλίου 2023.
31. ↑  «The Kennedy Center Around the Nation». *web.archive.org*. 22 Μαΐου 2008. Αρχειοθετήθηκε από το πρωτότυπο στις 22 Μαΐου 2008. Ανακτήθηκε στις 1 Απριλίου 2024. CS1 maint: Unfit url (link)
32. ↑  «Transcript: White House Chief of Staff Josh Bolten on 'FNS». *Fox News*. January 13, 2015.. Ανακτήθηκε στις 26 January 2023.
33. ↑  Cottle, Michelle (14 Ιουνίου 2012). «The GOP's Two-Faced Celeb Bashing of Obama's Parker-Wintour Fundraiser». *The Daily Beast*. Ανακτήθηκε στις 19 Ιουλίου 2016.
34. 1 2 3  Malkin, Marc (14 Αυγούστου 2020). «Bo Derek Looks Back on Her Career, Past Relationships and Acting With Trump». *Variety* (στα Αγγλικά). Ανακτήθηκε στις 5 Απριλίου 2021.
35. ↑  «The 50 Hottest Celebrities Who've Posed For Playboy». *Complex*. 23 Φεβρουαρίου 2013. Ανακτήθηκε στις 13 Ιουνίου 2017.
36. ↑  «Peyton Manning, Bo Derek, Rob Riggle set to roast Rob Lowe». Ανακτήθηκε στις 19 Αυγούστου 2016.
37. ↑  «How Rob Lowe prepped for his Roast». *Entertainment Weekly* (Dotdash Meredith).. Ανακτήθηκε στις 1 September 2016.
38. ↑  «Bo Derek To Serve as 2005 Honorary Chairperson of VA's National Rehabilitation Special Events». Ανακτήθηκε στις 10 Απριλίου 2023.
39. ↑  «Bo Derek named honorary Green Beret». Αρχειοθετήθηκε από το πρωτότυπο στις 13 Αυγούστου 2007. Ανακτήθηκε στις 18 Ιανουαρίου 2008.
40. ↑  Nolasco, Stephanie (30 August 2020). «Bo Derek reflects on giving back to American veterans: 'There's just so much we don't do for our heroes'».. Ανακτήθηκε στις 10 April 2023.
41. ↑  «Josh Gates Tonight: Are We Having Fin Yet? | Expedition Unknown». *Discovery* (στα Αγγλικά). Ανακτήθηκε στις 15 Αυγούστου 2020.
42. ↑  «Bo Derek». *WildAid* (στα Αγγλικά). Ανακτήθηκε στις 15 Αυγούστου 2020.
43. ↑  Vallance, Tom (May 25, 1998). «Obituary:John Derek». *The Independent*.. Ανακτήθηκε στις January 15, 2012.
44. ↑  «Surprise! John Corbett and Bo Derek Wed Last Year: 'After 20 Years We Decided to Get Married'».

Εξωτερικοί σύνδεσμοι
--------------------

* Μπο Ντέρεκ στην IMDb (αγγλικά)
* Συνέντευξη με την Μπο Ντέρεκ (αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 79169295
* LCCN: no98102792
* ISNI: 0000 0000 7823 8327
* GND: 124570437
* SUDOC: 061799068
* BNF: cb13939410b (data)
* NKC: xx0152006
* BNE: XX1297363

 |

 |